37. schôdza NR SR - 7.deň - B. popoludní
Dátum: 2014-09-18
Poslanec: Brocka, Július (KDH)
Druh vystúpenia: Vystúpenie v rozprave

91. Ďakujem pekne. Vážená podpredsedníčka pani Zmajkovičová, ja som doplnil vo svojej faktickej poznámke alebo chcel som doplniť predrečníka kolegu Zajaca, že čo by som na jeho mieste ešte povedal. Neviem, ako ste nadobudli pocit, že som nehovoril k veci. Ja som hovoril k predrečníkovi, ktorý vystúpil v rozprave. Ale to nedorozumenie, teda v čom vidím to nedorozumenie, že vy ste nepostrehli tú drobnosť, že keby ste vy predkladali tento návrh zákona, tak možno vôbec nevystúpim v rozprave. Naozaj ako ja som sa pripravoval po tom, ako ste vyradili tých desať bodov, tých opozičných návrhov, že vystúpim v rozprave k poslancom, ktorí sú za SMER a ktorí kandidujú v komunálnych voľbách. Čiže keby ste urobili takú drobnú zmenu, a podľa mňa je to v kompetencii predsedu poslaneckého klubu, ktorý teda má sledovať širšie súvislosti, ako dopadá správanie poslancov poslaneckého klubu na politiku strany a ako to vplýva na verejnosť, a to som myslel, že byť predsedom vášho klubu, tak poviem pánu Chomovi: "Prosím ťa, dneska si zober voľno, môžeš aj kampaňovať v Žiline, ale keď ťa uvidia médiá, že ty tu sedíš ako predkladateľ návrhu, ktorý sa týka regulácie volebnej kampane ako bilbordy, a kde bilbordy majú byť, a ty to predkladáš, ty, ktorý kandiduješ, veď to je taký konflikt záujmov ako delo." Nie? Alebo veď existuje väčší už teraz? Rozumuiete, on je predkladateľ. Čiže keby tu sedela pani Zmajkovičová, tak nám zoberie vietor z plachiet. Ako by som ani nevystúpil. Načo? Veď ja proti pani Zmajkovičovej nič nemám a ona sa dlhodobo sa tej téme venuje. Ale, ale prečo Choma a dnes, keď ako kampaň ku komunálnym voľbám sa nemá robiť? Ako rozumiete? Veď my už štvrtý pokus neúspešný sme absolvovali, keď chceme dostať späť naše zákony opozičné na rokovanie schôdze, že oni to už v júni. Pani kolegyňa Zmajkovičová, ja návrh s kolegom Přidalom som dával v decembri minulého roka, v decembri minulého roka. To je tej istý návrh. Akože mám právo po polroku, keď ste ho vtedy zamietli, dať opäť, ale vy ste ma posmelili na vašom mimoriadnom sneme, špeciálne váš predseda strany. On si osvojil náš návrh. On povedal, že, teraz nemyslím na to arogantné správanie niektorých smerákov, ale on si osvojil ten náš návrh, že jeden plat z verejných zdrojov stačí. Ako ohlásil to Robert Fico na sneme a mňa to posmelilo, že možno to nestihnú, lebo sú prázdniny, pripraviť vlastný komplexný systémový návrh, tak ja som ten istý návrh predložil s kolegom opäť na rokovanie schôdze, že sa ním môžeme zaoberať. Však my vás nielen kritizujeme, my vám dávame aj podnety, návrhy, vám chceme pomáhať. A vy ste náš návrh vyradili z rokovania. No tak nenaštvalo by vás to? Ako ja im pomáham, naozaj čo im vylepší imidž, lebo veď podľa mňa to, že Choma, poslanec Národnej rady, má štyri stoličky, na ktorých sa strieda, a berie za to plat z verejných zdrojov, veď to je škandál. Veď to by v každej strane bol škandál. A preto sa čudujem, že v sociálnodemokratickej strane, ako sa SMER teda pasuje, že im to nevadí. Veď mohli aspoň, veď ja viem, že sú to bubliny z ich strany, že imitujú to správanie. Ale veď mohli takú drobnosť spraviť, že mohla to predkladať pani Zmajkovičová, pán Glenda tiež nekandiduje, čiže on by to bol odspravodajcoval a bolo by po všetkom. Dokonca možno by ani do rozpravy nikto nevystúpil. Ale vy provokujete nielen túto snemovňu, opozičnú časť, ale vy veď provokujete celé Slovensko. Vy ako skúšate, že koľko ľudia znesú? Ako vy naozaj chcete, aby vám to niekto v Žiline povedal, že to je nehoráznosť od vás, že je to drzosť, že to je škandál?! No proste veď to je, to je taká vec, že, veď vy sa už ani neviete hanbiť, pán kolega! Naozaj veď vy tu máte zastupovať ľudí zo Slovenska, nie... (Reakcia z pléna. Prerušenie vystúpenia predsedajúcou.) Laššáková, Jana, podpredsedníčka NR SR 92. Pokračujte, pán poslanec. Brocka, Július, poslanec NR SR 93. Ktorý, ktorý teraz? Ja alebo Číž? (Prerušenie vystúpenia predsedajúcou.) Laššáková, Jana, podpredsedníčka NR SR 94. Vy rečník, pán poslanec Brocka. Brocka, Július, poslanec NR SR 95. Áno, ďakujem pekne. (Prerušenie vystúpenia predsedajúcou.) Laššáková, Jana, podpredsedníčka NR SR 96. Máte ešte zmysel pre humor. (Povedané so smiechom.) Dobre, poďme ďalej. Brocka, Július, poslanec NR SR 97. Áno. Veď vy ma práve svojím správaním nútite k spôsobom, ktoré sú mi vôbec neni vlastné. Veď to je pod moju úroveň, aby som ja hovoril, že koľko vy ste zarobili minulý rok, predminulý rok z verejných zdrojov, hoci sú to verejne prístupné informácie pre verejnosť. Pán poslanec Choma minulý rok, teda z verejných zdrojov, 63,5-tisíc eur. Pozrite sa, koľko mal z verejných zdrojov predseda slovenskej vlády. Ako je toto normálne?! Povedzte. Naozaj veď predseda vlády je niekto. Aby poslanec Národnej rady, ktorého, tu to raz preberám, aby z verejných zdrojov odčerpával takúto sumu peňazí, a pritom nezaslúžene?! Naozaj veď keď sme tu v parlamente, tak on predsa nie je v Žiline. Ale podľa zákona jeho zástupca alebo starostu, ten môže mať len alikvotný plat, keď ho zastupuje, len alikvotný, nie za celý mesiac. Ale on má celý, toho primátora Žiliny! No, prosím vás, no ako na to treba mať veľmi silnú, hrubú kožu. Ale, prosím, ja už nechcem teda pomáhať SMER-u, ako hovoriť, čo vám škodí, lebo naozaj ak si teda myslíte, že toto vám neškodí, že toto vám pomáha, tak v tom pokračujte. Pozrite, k takémuto správaniu ste nás primäli vy, keď ste takým primitívnym spôsobom dokonca prevalcovali predsedu parlamentu. Veď predseda parlamentu na poslaneckom grémiu nás informoval, aký bude program tejto schôdze, kde ste sa mohli dočítať, ktoré body, aj keď sa týkajú toho istého, tak bude zlúčená rozprava a nikto proti tomu nič nenamieta. Ale medzi poslaneckým grémiom a začiatkom schôdze bol poslanecký klub SMER-u, no a tam títo samosprávni alebo komunálni politici, kandidáti na primátorov a starostov, sa proste rozhodli zavrieť ústa opozícii. To znamená, že vybrali si, o ktorých témach si neželajú, aby sa v parlamente hovorilo pred komunálnymi voľbami. Ale výsledok je úplne opačný. Veď ja už sa toľko razy opakujem, už mi to naozaj ako nie ako aj príjemné, ale toto je výsledok ich správania. No čiže naozaj vám to stojí za to, aby sme vám to takto stále otrepávali o hlavu a pripomínali? Veď, no, ja neškodím SMER-u. Ja si myslím, že ak niekto škodí SMER-u, tak sú práve tí poslanci, ktorí nemajú mieru, ktorí nemajú cit, ktorí nevedia, čo sa patrí, a skúšajú to, koľko im slovenská verejnosť dovolí. A keďže je mojou povinnosťou ako tu rozprávať, lebo ja iný nástroj ako nemám k dispozícii, tak to musím opakovať, že toto, vo vzťahu k opozícii to nebolo fér a z vašej strany to rovnako nie je fér, že máte tú odvahu tu predkladať teraz ten návrh, keď akože beží kampaň pred komunálnymi voľbami, a k téme, ktorá sa vyslovene komunálnych volieb týka. Ja si myslím, že tú citlivosť ste možno preto stratili, lebo toho máte veľa. Lebo, viete, keby ste robili jednu vec, tak môžete byť v nej aj odborník, aj dobrý, ale keď raz, dva, tri, štyri veci, veď to sa aj nedá. Akože človek má istú kapacitu, čo ešte zvládne, ale toto môže byť práve výsledkom toho, že tých mandátov zastávate veľmi veľa. A s tým bojom s nezamestnanosťou som to myslel úplne vážne. Naozaj. Veď keby ste chceli pomôcť Richterovi znižovať tú nezamestnanosť, tak hneď ďalší traja smeráci mohli mať dobre platené miesto a vy by ste ešte zostali poslancom Národnej rady alebo keby ste si vybrali primátora, tak by ste boli primátor Žiliny. Ale pochybujem o tom, že po tomto, ak nezmeníte svoje správanie, že Žilinčanom to neotvorí oči. Ďakujem za vašu pozornosť.